Brüsszel, 07.02.2005

COM(2005) 38 végleges

Javaslat

A TANÁCS IRÁNYELVE

A növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29/EK irányelv IV. mellékletének módosításáról

(előterjesztő: a Bizottság)

INDOKLÁS

A 2004/102/EK bizottsági irányelvvel módosított 2000/29/EK tanácsi irányelv új követelményeket állít fel 2005. március 1-jétől a fatermékek EU-ba történő behozatalával kapcsolatban.

A csomagolóanyagokkal és az alomfával kapcsolatos intézkedések a közösségi intézkedéseket összhangba hozzák a FAO 15., 2002 márciusában elfogadott Növény-egészségügyi intézkedésével (ISPM): „A nemzetközi kereskedelemben használt fa csomagolóanyag szabályozásának iránymutatása”. E szabvány előírja, hogy a fa csomagolóanyagot hőkezelésnek és füstöléssel történő fertőtlenítésnek kell alávetni, illetve meg kell jelölni. A szabvány ugyancsak előírja, hogy az országok követelményként állíthatják fel, hogy az anyag kéregmentes gömbfából készüljön, amennyiben ez technikailag indokolt.

Mivel a tagállamok szakértői úgy értékelték, hogy ez indokolt , a lehetséges követelményt belefoglalták a 2000/29/EK irányelvbe (a 2004/102/EK irányelv módosítása által).

Ugyanakkor bizonyos harmadik országok, így az USA, megkereste a Bizottság szolgálatait, mivel kétségbe vonta a technikai indokoltságot. A Bizottság úgy találja, megfelelő a kéregtelenítéssel kapcsolatos intézkedések bevezetésének 12 hónappal történő elhalasztása, lehetővé téve ezáltal a további megbeszéléseket és a különleges kutatásokat.

A bizottsági irányelvtervezet, mely módosítaná a 2000/29/EK irányelvet, és mindenekelőtt elhalasztaná a csomagolóanyaggal és alomfával kapcsolatos intézkedések végrehajtását 2005. március 1-jéről 2006. március 1-jére, 2005. január 21-én nem talált megfelelő visszhangra a Növény-egészségügyi Állandó Bizottság részéről: 94 igen szavazat (BE, EE, EL, CY, LT, LU, NL, PL, SI, FI), 215 nem szavazat (DK, DE, ES, FR, IE, IT, LV, HU, MT, AT, PT, SK, SE, UK) és 12 tartózkodás (CZ). A nemmel szavazó tagállamok arra hivatkoztak, hogy technikailag megfelelően ndokolt a létező rendelkezések megtartása. CZ jogi okokból tartózkodott, mivel lehetetlen lenne számára a halasztás időbeni végrehajtása.

A 2000/29/EC irányelv 18. cikkében meghatározott eljárás szerint a Bizottság haladéktalanul átadja a csatolt tanácsi irányelvjavaslatot a Tanácsnak, és értesíti az Európai Parlamentet.

A tanácsi irányelvjavaslatnak nincs közösségi költségvetési vonzata.

Javaslat

A TANÁCS IRÁNYELVE

A növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29/EK irányelv IV. mellékletének módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre[1] és különösen annak 14. cikke (2) bekezdésének d) pontjára,

tekintettel a Bizottság javaslatára,[2]

mivel:

(1) A 2004/102/EK irányelv módosítja a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29/EK tanácsi irányelvet, és azt a tagállamok 2005. március 1-ig végrehajtják.

(2) A 2004/102/EK irányelv fával és fatermékekkel kapcsolatos rendelkezéseket tartalmaz. A raklapokkal, dobozokkal és alomfával kapcsolatos intézkedések összhangba állítják a közösségi intézkedéseket a FAO Növény-egészségügyi intézkedésekhez megállapított nemzetközi szabványának 15. számú, 2002. márciusi, a Növény-egészségügyi Intézkedések Negyedik Átmeneti Bizottsága (ICPM) által elfogadott, „A nemzetközi kereskedelemben használt fa csomagolóanyag szabályozásának iránymutatásával”.

(3) A 15. számú szabvány meghatározza, hogy a tűlevelű nyersfából készült facsomagolás (beleértve az alomfát) alkalmazott rendelkezések, így hőkezelés (56°C legalább 30 percig) vagy metil-bromiddal történő fertőtlenítés tárgyát képezi. Ezen túl a fán meghatározott jelzésnek kell szerepelnie, amely igazolja, hogy a fa jóváhagyott intézkedésnek képezte tárgyát.

(4) A szabvány ugyancsak előírja, hogy az országok megkövetelhetik, hogy a jóváhagyott intézkedésnek alávetett, behozott fa csomagolóanyag kéregmentes fából készüljön és „technikai igazolással” legyen ellátva.

(5) Harmadik országok kérték, hogy a Közösség ugyanezen cél érdekében más lehetőséget is vegyen fontolóra. Ennek érdekében folynak a kutatások a kéregtelenítés szakmai szempontjait illetően, különösen a kezelési intézkedéseket kiegészítő kéregtelenítés hatékonysága tekintetében, a kártevők jelenléte kockázatának csökkentésének vonatkozásában.

(6) E kutatás eredményeire való várakozás alatt helyénvaló a kéregmentes fára vonatkozó követelmények alkalmazásának elhalasztása.

(7) A 2000/29/EK irányelvet ennek megfelelően módosítani kell.

(8) A Növény-egészségügyi Állandó Bizottság nem alkotott véleményt az elnöke által meghatározott határidőn belül,

ELFOGADTA EZT AZ IRÁNYELVET:

1. cikk

A 2000/29/EK irányelv a következőképpen módosul:

1. A IV: melléklet A. része I. szakaszának 2. pontja a következő bekezdéssel egészül ki a jobb oldali oszlop végén:

„Az első francia bekezdés, amely megköveteli, hogy a fa csomagolóanyag kéregmentes gömbfából készüljön, kizárólag 2006. március 1-jétől alkalmazandó.”

2. A IV. melléklet A. része I. szakaszának 8. pontja a következő bekezdéssel egészül ki a jobb oldali oszlop végén:

Az a) pont első sora, amely megköveteli, hogy a fa csomagolóanyag kéregmentes gömbfából készüljön, kizárólag 2006. március 1-jétől alkalmazandó.”

2. cikk

1. A tagállamok legkésőbb 2005. február 28-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul közlik a Bizottsággal ezen rendelkezések szövegét, valamint egy megfelelési táblázatot e rendelkezések és ezen irányelv között.

Ezeket a rendelkezéseket 2005. március 1-jétől kell alkalmazni.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

2. A tagállamok közlik a Bizottsággal nemzeti jogrendjük azon főbb rendelkezéseinek a szövegét, amelyeket az ezen irányelv által felvetett tárgyban foganatosítanak.

3. cikk

Ez az irányelv az Európai Unió Hivatalos Lapjában való kihirdetését követő harmadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, -án/-én.

a Tanács részéről

az elnök

[1] HL L 169, 2000.7.10., 1. o. A legutóbb a 2004/102/EK bizottsági irányelvvel módosított irányelv (HL L 309, 2004.10.6., 9. o.).

[2] HL C […] […], o. […9